153.

Ametikohtade loetelus ja parlamendi juhtimises tehtud olulisemad muudatused on kokkuvõtvalt ära toodud järgmises tabelis. Tabel 11 Kokkuvõte peasekretariaadis 2012. aastal toimunud ümberkorraldustest Peadirektoraat Ümberkorraldused ja ajakohastamine DG PRES Jaanuarist alates töötab salastatud teabe üksus ja praegu toimub selle tugevdamine. Selle peamine ülesanne on olnud koostada tihedas koostöös komisjoni ja nõukogu teenistustega salastatud dokumentide käitlemise rakendusmeetmed. Parlamendiliikmete haldusüksusel paluti osutada sekretariaaditeenust hiljuti loodud parlamendiliikmete käitumise küsimustega tegelevale nõuandekomiteele. See hõlmab volinike käitumisjuhendi rakendamise ja järgimise jälgimist ning tegelemist parlamendiliikmete majanduslike huvide deklaratsioonide ja taotlustega. Jätkus turvateenuste üleandmine koosseisulistele töötajatele. DG IPOL Kõige tähtsam oli hiljuti loodud mõjuhinnangute ja Euroopa lisaväärtuse direktoraadi ning majanduse juhtimise tugiüksuse tugevdamine ja uute meeskondade koolitamine. Peale selle loodi 2012. aasta aprillis organiseeritud kuritegevuse, korruptsiooni ja rahapesu tõkestamise erikomisjoni ajutine sekretariaat. DG EXPO Loodi demokraatia toetamise direktoraat, kelle eesmärk on muuta Euroopa Parlamendi tegevus uute ja arenevate demokraatlike riikide toetamisel sidusamaks. Uue direktoraadi loomine eelarvet ei mõjuta, sest vajalikud rahalised vahendid saadi ümberpaigutuse teel. Direktoraat alustas tööd 1. aprillil 2012. See hõlmab valimiste vaatluse üksust ja parlamentaarse demokraatia edendamise ametit, mis kuulusid välispoliitika peadirektoraati juba enne, samuti Lääne-Balkani riikide parlamentidega suhtlemise üksust, mis toodi üle presidentuuri peadirektoraadist, ja hiljuti loodud inimõigustealase tegevuse üksust. Tulenevalt esimeeste konverentsi 13. septembri 2012. aasta otsusest kuuluvad demokraatia toetamise ja valimiste koordineerimise rühma laiendatud volituste hulka ka uue direktoraadi kõigi tegevuste poliitiline suunamine ja järelevalve. DG COMM 2012. aasta septembris korraldati olemasolevate töötajate ja ametikohtade ümberpaigutamise abil teenistused ümber, et viia peadirektoraadi struktuur prioriteetidega kooskõlla. Loodi kaks uut üksust ja kahe üksuse kohta struktuuris muudeti: — direktoraadis B loodi horisontaalse ja temaatilise koordineerimise üksus; — direktoraadi C alla kuuluv ürituste üksus lahutati kaheks üksuseks: ürituste ja näituste üksuseks ning teavituskampaaniate üksuseks; — Euroopa Ajaloo Maja üksus viidi direktoraadi C (kodanikega suhtlemise direktoraat) alluvusse; — avaliku arvamuse jälgimise üksus viidi peadirektori alluvusse; — Euroopa Liidu külastusprogrammi üksus viidi peadirektori alluvusse. DG INLO Et hoonete arv üha suureneb ja vanus kasvab, jagati infrastruktuuri direktoraat 1. aprillil 2012 kaheks eraldi direktoraadiks: üks vastutab kinnisvaraprojektide juhtimise (muu hulgas luuakse tulevikus üksus, kes hakkab tegelema ainult Strasbourgi kinnisvaraprojektidega) ja teine kinnisvara haldamise ja hoolduse eest. 2012. aasta jaanuaris loodi ka ressursside direktoraat, kes tegeleb keskselt personali- ja finantsküsimuste, avalike hangete, infotehnoloogia halduse ja EMASi teenistusega. Sellega seoses loodi keskse toe üksused: üks vastutab peadirektoraadi eelarve planeerimise, selle täitmise jälgimise ja kontrollimise eest, teine üldise koordineerimise ning kolmas lepingute ja avalike hangete eest. 2012. aasta juulis loodi ka arvutisüsteemide ja infotehnoloogiateenuste üksus. DG TRAD Ressursside direktoraadi loomise tõttu muudeti senist struktuuri. Uus direktoraat C koosneb nüüd neljast üksusest: personaliüksus, finantsressursside haldamise ja kontrolli üksus, koolituse ja praktika üksus ning infotehnoloogia ja IT-toe üksus. Nende muudatuste eesmärk oli tagada kogu peadirektoraadis ressursside ühtne haldamine ja viia struktuur muude peadirektoraatidega vastavusse. Peale selle loodi toimetamisüksus, kes parandab teiste keeleüksuste poolt tõlgitavate lähtetekstide kvaliteeti ja aitab sellega suurendada tõhusust. DG INTE 2012. aasta alguses loodi ressursside direktoraat. Aasta lõpuks oli direktoraadis loodud uute üksuste eri ametikohtade täitmine peaaegu lõpule viidud. 2012. aasta augustis loodi korraldamise ja planeerimise direktoraadis e-õppe üksus, kelle eesmärk on tagada kõikides töökeeltes võimalikult palju asjatundlikke tõlke, et toetada peadirektoraadi pingutusi järelkasvu kavandamisel ja töölevõtmisel. DG ITEC 2011. aasta lõpus loodud ressursside direktoraadis moodustati neli üksust, kelle juhatajad määrati ametisse 2012. aastal. Üksuste moodustamisel kasutati olemasolevaid ressursse ja uusi töötajaid tööle ei võetud. Juhatus otsustas 2. juuli 2012. aasta koosolekul, et teatav osa IKT teenustest, mida seni osutasid välised teenusepakkujad, antakse üle koosseisulistele töötajatele. Selle eelarvet mittemõjutava meetme tõttu luuakse 2013. ja 2014. aastal 60 alalist ametikohta. Tänu aasta keskel loodud kavandamise ja arendamise üksusele oli võimalik parandada kavandamist, projektitaotluste esialgset hindamist ja infotehnoloogiaprogrammide järelevalvet.